CELEX: 32016D0423(02)
Language: bg
Date: 2016-04-21 00:00:00
Title: Решение на Комисията от 21 април 2016 година за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов

23.4.2016   
            
            
               BG
            
            
               Официален вестник на Европейския съюз
            
            
               C 144/9
            
         РЕШЕНИЕ НА КОМИСИЯТА
   от 21 април 2016 година
   за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов
   (2016/C 144/06)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 32 от него,
   като има предвид, че:
   1.   ВЪВЕДЕНИЕ
   
   
               (1)
            
            
               С Регламент (ЕО) № 1005/2008 (наричан по-долу „Регламентът относно ННН риболов“) се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
            
         
               (2)
            
            
               В глава VI от Регламента относно ННН риболов е посочена процедурата за определяне на несътрудничещи трети държави, действията, които се предприемат спрямо тези държави, съставянето на списък с такива държави, заличаването от този списък, оповестяването на въпросния списък и всякакви извънредни мерки.
            
         
               (3)
            
            
               В съответствие с член 32 от Регламента относно ННН риболов Комисията уведомява съответните трети държави за възможността да бъдат определени за несътрудничещи трети държави. Това уведомяване има само предварителен характер. То се основава на критериите, заложени в член 31 от Регламента относно ННН риболов. Комисията също така предприема всички действия, предвидени в член 32 от посочения регламент, по отношение на уведомените трети държави. По-специално Комисията включва в уведомлението информация относно основните факти и съображения, довели до определяне на дадени трети държави за несътрудничещи, и дава възможност на тези държави да отговорят и предоставят доказателства, които опровергават определянето, или, когато е целесъобразно — план за действие и предприетите мерки за подобряване на положението. Комисията осигурява на уведомените трети държави подходящ срок за отговор на уведомлението и разумен срок, за да коригират положението.
            
         
               (4)
            
            
               В съответствие с член 31 от Регламента относно ННН риболов Комисията определя третите държави, които счита за несътрудничещи в борбата с ННН риболов. Дадена трета държава се определя за несътрудничеща, ако не изпълнява своите задължения в съответствие с международното право като държава на знамето, пристанищна държава, крайбрежна държава или държава на пазара и не предприема действия за предотвратяване, възпиране и премахване на ННН риболов.
            
         
               (5)
            
            
               Определянето на несътрудничещите трети държави се основава на прегледа на цялата информация, посочена в член 31, параграф 2 от Регламента относно ННН риболов.
            
         
               (6)
            
            
               В съответствие с член 33 от Регламента относно ННН риболов Съветът съставя списък на несътрудничещите трети държави. По отношение на тези държави се прилагат мерките, определени, наред с другото, в член 38 от Регламента относно ННН риболов.
            
         
               (7)
            
            
               В съответствие с член 20, параграф 1 от Регламента относно ННН риболов заверените от трети държави на знамето сертификати за улов се приемат, при условие че Комисията е била уведомена относно организацията за прилагане, контрол и изпълнение на законите, подзаконовите актове и мерките за опазване и управление, които риболовните кораби на съответните трети държави са длъжни да спазват.
            
         
               (8)
            
            
               В съответствие с член 20, параграф 4 от Регламента относно ННН риболов Комисията установява административно сътрудничество с трети държави в области, свързани с прилагането на този регламент.
            
         2.   ПРОЦЕДУРА ПО ОТНОШЕНИЕ НА РЕПУБЛИКА СИЕРА ЛЕОНЕ
   
   
               (9)
            
            
               Република Сиера Леоне (наричана по-долу „Сиера Леоне“) не е предоставила на Комисията своето уведомление като държава на знамето съгласно член 20 от Регламента относно ННН риболов.
            
         
               (10)
            
            
               Между 2014 и 2016 г. Комисията си сътрудничи административно с органите на Сиера Леоне. Това сътрудничество обхвана въпроси, отнасящи се до прилагането, контрола и изпълнението на законите, подзаконовите актове и мерките за опазване и управление от страна на Сиера Леоне. То включваше обмен на устни и писмени коментари, както и посещение на място. Комисията издири и провери цялата информация, която сметна за необходима, относно организацията на прилагането, контрола и изпълнението на законите, подзаконовите актове и мерките за опазване и управление в Сиера Леоне, които нейните риболовни кораби са длъжни да спазват, както и предприетите мерки от Сиера Леоне за изпълнение на задълженията ѝ в борбата с ННН риболов.
            
         
               (11)
            
            
               Сиера Леоне е член на Международната комисия за опазване на рибата тон в Атлантическия океан (ICCAT) и на Комисията по рибата тон в Индийския океан (IOTC). Сиера Леоне е ратифицирала Конвенцията на Организацията на обединените нации по морско право от 1982 г. (UNCLOS).
            
         
               (12)
            
            
               С цел да оцени спазването от страна на Сиера Леоне на международните ѝ задължения като държава на знамето, пристанищна държава, крайбрежна държава или държава на пазара, предвидени в международните споразумения, посочени в съображение 11, и установени от съответните регионални организации за управление на рибарството (РОУР), посочени в същото съображение, Комисията издири, събра и анализира цялата необходима информация.
            
         3.   ВЪЗМОЖНОСТ ЗА ОПРЕДЕЛЯНЕ НА РЕПУБЛИКА СИЕРА ЛЕОНЕ ЗА НЕСЪТРУДНИЧЕЩА ТРЕТА ДЪРЖАВА
   
   
               (13)
            
            
               Съгласно член 31, параграф 3 от Регламента относно ННН риболов Комисията анализира задълженията на Република Сиера Леоне като държава на знамето, пристанищна държава, крайбрежна държава или държава на пазара. За целите на този преглед Комисията взе предвид критериите, изброени в член 31, параграфи 4 — 7 от Регламента относно ННН риболов и приложимото международно право.
            
         3.1.   Повтарящи се дейности по ННН риболов и търговски потоци на продукти от ННН риболов (член 31, параграф 4 от Регламента относно ННН риболов)
   
   
               (14)
            
            
               Постановлението за управлението и развитието на рибарството от 1994 г. и Наредбите в областта на рибарството от 1995 г. обхващат само дейностите на риболовните кораби, плаващи под знамето на Сиера Леоне във водите под юрисдикцията на Сиера Леоне.
            
         
               (15)
            
            
               Въз основа на публично достъпна информация и на информация, събрана от Комисията, Комисията установи доказателства че кораби, плаващи под знамето на Сиера Леоне, са участвали в извършване на дейности по ННН риболов. Тези кораби са посочени в списъците на РОУР с кораби, извършващи ННН риболов (2), като плаващи под знамето на Сиера Леоне след включването им в тези списъци (3). Тези кораби са BAROON, GORILERO, KUNLUN, VIKING и YONGDING.
            
         
               (16)
            
            
               Налице са убедителни признаци, че органът, отговарящ за регистрацията на корабите, не информира редовно органите по рибарство относно регистрацията на нови риболовни кораби, нито изисква проверки на миналата риболовна дейност, извършвана от тези кораби. Изглежда също така, че органът, отговарящ за международната регистрация на корабите, не се консултира с националните органи преди регистрирането на всеки риболовен кораб, който ще извършва дейност извън изключителната икономическа зона (ИИЗ) на Сиера Леоне. Следователно може да се счита, че списъкът на риболовните кораби, плаващи под знамето на Сиера Леоне, не е консолидиран: изглежда, че органът, който отговаря за рибарството, не разполага с информация за корабите на Сиера Леоне, които извършват дейност извън ИИЗ на Сиера Леоне, а органът, който отговаря за регистрацията на корабите, разполага само с частична информация за състоянието на регистъра на флота на Сиера Леоне. Може да се приеме, че очевидната липса на сътрудничество между органа, отговарящ за международната регистрация на корабите, и националните органи намалява способността на Сиера Леоне да наблюдава размера и дейността на своя флот, което потенциално позволява на незаконните оператори да използват знамето на Сиера Леоне, без да бъдат открити.
            
         
               (17)
            
            
               Комисията установи, че до 50 риболовни кораба, плаващи под знамето на Сиера Леоне, извършват дейност извън ИИЗ на Сиера Леоне без разрешение от съответните органи на Сиера Леоне. Това изглежда е в противоречие с националното Решение на кабинета от 2010 г., с което се прекратява регистрацията на риболовните кораби чрез международния регистър. Освен това органите на Сиера Леоне признаха, че риболовните кораби, плаващи под знамето на Сиера Леоне и извършващи дейност извън ИИЗ, не са предмет на наблюдение, контрол и надзор от страна на компетентния орган в областта на рибарството. Те не съобщават географското си местоположение на центъра за наблюдение на риболова на Сиера Леоне, нито подават информация на органите на Сиера Леоне в областта на рибарството относно данните за улова, разтоварването или трансбордирането.
            
         
               (18)
            
            
               Комисията разгледа мерките, предприети от Сиера Леоне във връзка с достъпа до пазара ѝ на рибни продукти, получени от ННН риболов. Кораби на Сиера Леоне, действащи извън ИИЗ на Сиера Леоне, не са обект на никаква форма на контрол от страна на органите на Сиера Леоне. Тези кораби не докладват и не съобщават никаква информация за своите дейности, разтоварвания и трансбордирания на органите на Сиера Леоне. Поради това е малко вероятно да може да се гарантира проследяването на рибата и рибните продукти с произход от тези кораби.
            
         
               (19)
            
            
               Ситуацията в Сиера Леоне, описана в съображения 15 — 18, е в нарушение на член 94, параграфи 1 и 2 от UNCLOS, в които се предвижда всяка държава да упражнява ефективно своята юрисдикция и контрол над корабите, плаващи под нейното знаме. Тя също така е в нарушение на точка 24 от Международния план за действие на Организацията на ООН за прехрана и земеделие (ФАО) за предотвратяване, възпиране и премахване на незаконния, недеклариран и нерегулиран риболов (МПД за ННН риболов), в която се предвижда задължението да се осъществява всеобхватен и ефективен контрол на риболовните дейности, както и на точка 35 от МПД за ННН риболов, в която се предвижда, че преди да регистрира кораб, държавата на знамето следва да вземе мерки, за да може да изпълнява задължението си да гарантира, че корабът не участва в ННН риболов. Тя също така е в противоречие с точка 36 от МПД за ННН риболов, в която се предвижда, че държавите на знамето следва да избягват да разрешават използването на знамето от кораби, които са с регистрирани прояви на несъответствие, както и точка 42 от МПД за ННН риболов, в която се предвижда всяка държава да поддържа регистър на корабите с имената и данните на корабите, плаващи под нейното знаме. Държавата е в нарушение и на точка 71 от МПД за ННН риболов, в която се предвижда, че държавите следва да предприемат стъпки за подобряване на прозрачността на своите пазари, за да се даде възможност за проследяване на рибата и рибните продукти. Също така, тя не спазва член 11 от приетия от ФАО Кодекс за поведение за отговорно рибарство (Кодекс за поведение на ФАО), в който са описани добри практики за добития улов и за отговорна международна търговия.
            
         
               (20)
            
            
               Предвид фактите, представени в настоящия раздел от решението, и въз основа на всички факти, събрани от Комисията, както и на всички изявления, направени от държавата, в съответствие с член 31, параграф 3 и член 31, параграф 4, букви а) и б) от Регламента относно ННН риболов бе установено, че има убедителни признаци, че Сиера Леоне не изпълнява задълженията си съгласно международното право като държава на знамето, пристанищна държава, крайбрежна държава и държава на пазара по отношение на корабите, извършващи ННН риболов, и по отношение на ННН риболов, който се извършва или подкрепя от риболовни кораби, плаващи под знамето на Сиера Леоне, или от граждани на Сиера Леоне, както и задълженията си за предотвратяване на достъпа на рибни продукти, получени от ННН риболов, до своя пазар.
            
         3.2.   Липса на сътрудничество и правоприлагане (член 31, параграф 5 от Регламента относно ННН риболов)
   
   
               (21)
            
            
               Въпреки че органите по рибарство на Сиера Леоне като цяло са готови за сътрудничество с Комисията, отговориха на исканията за информация и предоставиха обратна информация, капацитетът им да отговорят на някои искания е ограничен поради състоянието на международния регистър и липсата на сътрудничество между органа, отговарящ за международния регистър на корабите, и националните органи, както е посочено в точка 3.1.
            
         
               (22)
            
            
               Сиера Леоне е важна крайбрежна държава в Западна Африка, в чиито води има богати рибни запаси, което привлича кораби от трети държави. През ноември 2015 г. 155 кораба, плаващи под чуждестранно знаме, бяха лицензирани да извършват риболов във водите на Сиера Леоне. Всички кораби, с изключение на корабите за улов на риба тон, имат наблюдател на борда. Не всички кораби имат на борда устройство за системата за наблюдение на корабите (VMS). Без пълно покритие от наблюдатели на всички компоненти на флота и VMS на всички кораби, извършващи промишлен риболов, Сиера Леоне не може надеждно да контролира дали корабите извършват дейности по ННН риболов. Беше счетено, че броят на предоставените лицензии не отговаря на капацитета за контрол, нито на наличните ресурси.
            
         
               (23)
            
            
               Сиера Леоне също така е важна държава на знамето, която поддържа международен регистър и привлича кораби от трети страни без пряка връзка с държавата. Както е обяснено в съображение 17, тези кораби извършват риболов извън ИИЗ на Сиера Леоне, в открито море и във водите на трети държави. Комисията установи, че въпреки че Сиера Леоне си сътрудничи с държавите от подрегиона чрез Подрегионалната комисия за риболова (SRFC), изглежда, че тя не си сътрудничи с трети държави извън региона, където действат риболовни кораби на Сиера Леоне. Тази липса на сътрудничество може да се дължи на факта, че органите на Сиера Леоне изглежда имат малко или никаква информация за корабите, плаващи под знамето на Сиера Леоне и осъществяващи дейност извън националната изключителна икономическа зона.
            
         
               (24)
            
            
               Националната правна рамка в областта на рибарството (4) е остаряла и се нуждае от преразглеждане, за да се гарантира съответствието между националното законодателство и приложимите международни и регионални правила. Определението за риболовни дейности включва търсене, улавяне, изваждане и събиране на риба, както и всяка дейност в подкрепа или подготовка на тези дейности, включително посредством използването на въздухоплавателни средства. Определението за риболовни кораби включва и кораби, които осъществяват свързани с риболов дейности. Свързаните с риболов дейности включват трансбордиране, съхранение, преработка, транспорт, както и зареждане с гориво и снабдяване на риболовни кораби. Тези текстове обаче не съдържат конкретно определение на ННН риболовна дейност или тежки нарушения, както са определени в международното право, и не предвиждат изрично принудителни мерки и санкции за дейности, извършвани от кораби на Сиера Леоне извън юрисдикцията на Сиера Леоне, или за граждани, които извършват или подпомагат ННН риболов. Налице са убедителни признаци, че санкциите на системата в Сиера Леоне не са възпиращи и пропорционални в съответствие с международните задължения. Размерът на глобите не е свързан със стойността на уловената незаконно риба и като такъв не лишава системно нарушителите от изгодите, произтичащи от техните незаконни дейности. Размерът на глобите не е свързан с вредите, нанесени на рибните ресурси и околната среда.
            
         
               (25)
            
            
               Центърът за съвместни операции (ЦСО) отговаря за изпълнението на задълженията по наблюдението, контрола и надзора (НКН) на рибарството. Чрез финансиране по международни проекти ЦСО е оборудван за извършване на НКН функции. Поради ограниченото финансиране обаче оперативността на ЦСО е ограничена, тъй като липсва бюджет или пък е недостатъчен за покриване на оперативните разходи на ЦСО. Следователно Сиера Леоне изглежда не разполага с материални и финансови ресурси за борба с ННН риболов.
            
         
               (26)
            
            
               Правната рамка и мерките за изпълнение в Сиера Леоне не отговарят на основните изисквания на членове 61, 62 и 117 — 119 от UNCLOS. Фактите, описани в съображения 20 — 24, посочват, че Сиера Леоне не е изпълнила условията на член 94 от UNCLOS, в който се предвижда, че държавата на знамето има юрисдикция съгласно своето национално право върху всеки кораб, плаващ под нейното знаме, и върху неговия капитан, офицери и екипаж. Сиера Леоне изглежда не успява да докаже, че разполага с подходяща система за санкции в борбата с ННН риболов, както се препоръчва в точка 21 от МПД за ННН риболов. Сиера Леоне също така изглежда не е взела предвид препоръките в точка 24 от МПД за ННН риболов, които приканват държавите на знамето да осигурят всеобхватни и ефективни мерки за наблюдение, контрол и надзор на риболова на пристанището на разтоварване до крайното местоназначение, включително чрез прилагането на система за наблюдение на корабите (VMS) съгласно съответните национални, регионални и международни стандарти.
            
         
               (27)
            
            
               Предвид положението, обяснено в настоящия раздел, и въз основа на всички факти, събрани от Комисията, както и на всички изявления, направени от Сиера Леоне, съгласно член 31, параграфи 3 и 5 от Регламента относно ННН риболов беше установено, че са налице убедителни признаци, че Сиера Леоне не е изпълнила своите задължения съгласно международното право по отношение на усилията за сътрудничество и правоприлагане.
            
         3.3.   Неизпълнение на международни правила (член 31, параграф 6 от Регламента относно ННН риболов)
   
   
               (28)
            
            
               Сиера Леоне е ратифицирала UNCLOS през 1994 г. и е договаряща страна по ICCAT и IOTC.
            
         
               (29)
            
            
               ICCAT установи, че за периода от 2009 г. до 2012 г. Сиера Леоне не e спазвала стандартите. Установеният статут е премахнат през 2013 г., но положението през 2014 г. поражда опасения, тъй като през 2015 г. ICCAT не е получила годишни доклади, нито таблици за съответствието. Няколко повтарящи се проблема във връзка със съответствието са установени и в доклада на IOTC за Сиера Леоне относно съответствието, по-специално обща липса на съответствие с мерките на IOTC, както и липса на доклади и информация в съответствие с резолюции 12/11, 01/06, 10/09 SC04 и S17. Сиера Леоне е договаряща страна само по ICCAT и IOTC, а не и по други РОУР, и това е въпреки структурата и областта на действие на риболовния флот на Сиера Леоне.
            
         
               (30)
            
            
               Неспазването на правилата на ICCAT и IOTC от страна на Сиера Леоне показват, че тя не изпълнява задълженията си като държава на знамето, определени в член 94 от UNCLOS и в точка 24 от МПД за ННН риболов.
            
         
               (31)
            
            
               Сиера Леоне не е ратифицирала никакви международни правни инструменти в областта на управлението на рибарството, с изключение на UNCLOS. Действията на Сиера Леоне при прилагането на международните инструменти не са в съответствие с препоръките от точка 11 от МПД за ННН риболов, в която държавите се насърчават приоритетно да ратифицират, да приемат или да се присъединят към Споразумението на Организацията на обединените нации относно прилагането на разпоредби на Конвенцията на ООН по морско право, свързани с опазването и управлението на трансгранично преминаващите и далекомигриращите рибни запаси (UNFSA), и Споразумението на ФАО за съответствие. Те също така са в нарушение на точка 14, в която се предвижда, че държавите следва да прилагат изцяло и ефективно Кодекса за поведение и свързаните с него международни планове за действие.
            
         
               (32)
            
            
               Освен това, тъй като в Сиера Леоне няма специално предназначено за риболов пристанище, риболовните кораби разтоварват улова си директно на корпоративни пристани или в търговското пристанище. Сиера Леоне не е ратифицирала Споразумението на ФАО за мерките на пристанищната държава (PSMA) от 2009 г.
            
         
               (33)
            
            
               В противоречие с препоръките в точки 25—27 на МПД за ННН риболов Сиера Леоне не е разработила национален план за действие срещу ННН риболов.
            
         
               (34)
            
            
               Освен това, както е посочено в съображение 17, управлението на международния регистър на Сиера Леоне се извършва от частно дружество, което се намира извън територията на Сиера Леоне, като Сиера Леоне изглежда не е гарантирала, че корабите, плаващи под нейното знаме, имат действителна връзка с държавата. Това е в противоречие с член 91 от UNCLOS, в който се предвижда, че трябва да е налице действителна връзка между държавата на знамето и нейните кораби.
            
         
               (35)
            
            
               Предвид фактите, представени в настоящия раздел на решението, въз основа на всички факти, събрани от Комисията, както и на всички направени от държавата изявления, съгласно член 31, параграфи 3 и 6 от Регламента относно ННН риболов беше установено, че са налице убедителни признаци, че Сиера Леоне не е изпълнила задълженията си съгласно международното право по отношение на международните правила и разпоредби и мерките за опазване и управление.
            
         3.4.   Специфични ограничения на развиващите се държави
   
   
               (36)
            
            
               Според индекса на човешкото развитие на Организацията на обединените нации (5) през 2015 г. Сиера Леоне се счита за държава с нисък индекс на човешко развитие — на 181-во място от 188 държави.
            
         
               (37)
            
            
               Макар че може да има специфични ограничения на капацитета за наблюдение, контрол и надзор, специфичните ограничения на Сиера Леоне, произтичащи от нейното равнище на развитие, не могат да обосноват всички установени в предишните раздели недостатъци. Това се отнася особено за регистрацията на риболовните кораби в международния регистър на Сиера Леоне и липсата на информация относно тези кораби.
            
         
               (38)
            
            
               Изглежда че установените недостатъци се дължат преди всичко на административната среда, която не може да гарантира ефикасното и ефективно изпълнение на задълженията на Сиера Леоне като държава на знамето, крайбрежна държава, пристанищна държава и държава на пазара. Сиера Леоне получи подкрепа от регионални инициативи, насочени към укрепване на управлението и борбата с ННН риболов, включително чрез подобрено наблюдение, контрол и надзор. Това финансиране обаче бе преустановено през 2015 г. поради свързани с управлението въпроси, а без тези фондове ЦСО на Сиера Леоне не може да работи ефективно.
            
         
               (39)
            
            
               Предвид фактите, представени в настоящия раздел на решението, и въз основа на всички събрани от Комисията факти, както и изявленията, направени от държавата, съгласно член 31, параграф 7 от Регламента относно ННН риболов бе установено, че състоянието на развитие и общата дейност на Сиера Леоне по отношение на рибарството може да са засегнати от нейното равнище на развитие. Въпреки това, предвид естеството на установените недостатъци на Сиера Леоне, равнището на развитие на държавата не може изцяло да оправдае или по друг начин да обоснове цялостната ѝ дейност като държава на знамето, пристанищна държава, крайбрежна държава или държава на пазара по отношение на рибарството и недостатъчните ѝ действия за предотвратяване, възпиране и премахване на ННН риболов.
            
         4.   ЗАКЛЮЧЕНИЕ ОТНОСНО ВЪЗМОЖНОСТТА ЗА ОПРЕДЕЛЯНЕ ЗА НЕСЪТРУДНИЧЕЩА ТРЕТА ДЪРЖАВА
   
   
               (40)
            
            
               С оглед на направените по-горе заключения по отношение на неизпълнението от страна на Сиера Леоне на задълженията ѝ съгласно международното право като държава на знамето, пристанищна държава, крайбрежна държава или държава на пазара и непредприемането на действия за предотвратяване, възпиране и премахване на ННН риболов, тази държава следва да бъде уведомена в съответствие с член 32 от Регламента относно ННН риболов за възможността да бъде определена за държава, която Комисията счита за несътрудничеща трета държава в борбата срещу ННН риболов.
            
         
               (41)
            
            
               В съответствие с член 32, параграф 1 от Регламента относно ННН риболов Комисията следва да уведоми Сиера Леоне за възможността да бъде определена за несътрудничеща трета държава. Комисията следва също така да предприеме всички действия, предвидени в член 32 от Регламента относно ННН риболов, по отношение на Сиера Леоне. С оглед на добрата администрация следва да бъде определен срок, в рамките на който тази държава може да представи писмени отговори на уведомлението и да коригира положението.
            
         
               (42)
            
            
               Освен това уведомяването на Сиера Леоне относно възможността да бъде определена за държава, която Комисията счита за несътрудничеща за целите на настоящото решение, нито изключва, нито автоматично предполага предприемането от Комисията или от Съвета на определени по-нататъшни стъпки за целите на определянето и съставянето на списък с несътрудничещи държави,
            
         РЕШИ:
   Член единствен
   Република Сиера Леоне се уведомява за възможността да бъде определена от Комисията за несътрудничеща трета държава в борбата с незаконния, недеклариран и нерегулиран риболов.
   
      Съставено в Брюксел на 21 април 2016 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  ОВ L 286, 29.10.2008 г., стр. 1.
   
      (2)  Съответните РОУР са CCAMLR, SEAFO, GFCM, NEAFC, NAFO и IOTC. Информация от: http://eur-lex.europa.eu/legal-content/EN/TXT/?uri=uriserv:OJ.L_.2015.199.01.0012.01.ENG
   
      (3)  Вж. част Б от приложението към Регламент (ЕС) № 468/2010.
   
      (4)  Постановление за управлението и развитието на рибарството от 1994 г. и Наредби в областта на рибарството от 1995 г.
   
      (5)  Информация от: http://hdr.undp.org/sites/default/files/2015_human_development_report_1.pdf